Το **Chery QQ** είναι αυτοκίνητο πόλης που ανήκει στην μικρή κατηγορία Α. Ξεκίνησε να παράγεται το 2003 και σήμερα βρίσκεται στη δεύτερη γενιά του. Κατασκευαστής του μοντέλου είναι η κινέζικη αυτοκινητοβιομηχανία Chery. Το QQ έχει γίνει περισσότερο γνωστό από το γεγονός ότι η πρώτη γενιά του είχε πολλές αισθητικές ομοιότητες με την πρώτη γενιά του Daewoo Matiz (μετέπειτα Chevrolet Matiz), με την General Motors να μηνύει την Chery το 2004.

Πρώτη γενιά (2003 - σήμερα)
---------------------------

Το Chery QQ πρώτης γενιάς, γνωστό και ως **Chery QQ3**, μπήκε στην παραγωγή το 2003 και αποτέλεσε ένα σημαντικό προϊόν της Chery, η οποία πλέον είχε την απόλυτη ανεξαρτησία της. Ακόμα και σήμερα κατασκευάζεται από την ίδια και κατόπιν συνεργασίας με την Avtotor στο Καλίνινγκραντ της Ρωσίας. Το συγκεκριμένο μοντέλο είχε αποτελέσει κίνητρο εντάσεων από την General Motors το 2004, για τον λόγο που αναφέρθηκε στην εισαγωγή.

Το 2008 είχε καταταχθεί δεύτερο στα «10 φθηνότερα αυτοκίνητα του κόσμου» από την ιστοσελίδα *autoblog* το 2008, καθώς είχε τότε εμπορική τιμή μόλις στα 4.781 δολάρια με την τότε ισοτιμία.

### Κινητήρες

Η παλέτα των κινητήρων δεν είναι ιδιαίτερα μεγάλη, έχοντας την δυνατότητα επιλογής μόνο στον κυβισμό. Συγκεκριμένα, κυκλοφορεί ως βασική έκδοση ο τρικύλινδρος *QQ3 0.8 (SQR372)* των 812 κυβικών εκατοστών με τροφοδοσία βενζίνης, αποδίδοντας 52 ίππους στις 6.000 στροφές το λεπτό. Ο κινητήρας αυτός είναι εφοδιασμένος με σύστημα ηλεκτρονικού ψεκασμού και η οικονομία καυσίμου αγγίζει τα 6,3 λίτρα στα 100 χιλιόμετρα.

Επίσης, κυκλοφορεί και με τον τετρακύλινδρο βενζινοκινητήρα 1.1 λίτρων (1.083 cm³) στην έκδοση TXE όπου ο εξοπλισμός είναι πληρέστερος, τηρώντας όλα τα βασικά μέτρα ασφαλείας και του αυτοκινήτου και των επιβατών. Εδώ η εργοστασιακή εκτίμηση αναφέρει πως η οικονομία καυσίμου είναι μικρότερη κατά 0,6 λίτρα που αντιστοιχεί σε 5,8 λίτρα στα 100 χιλιόμετρα, πληρώντας επιπλέον και τις προδιαγραφές καυσαερίων Euro 3. 

Οι κινητήρες του QQ3 συνδυάζονται αποκλειστικά με ένα 5-τάχυτο χειροκίνητο κιβώτιο ταχυτήτων.

### Ανανεωμένη έκδοση

Το 2012 παρουσιάστηκε η ανανεωμένη έκδοση του οχήματος υπό την ονομασία *QQ3 Sport*, ένα χρόνο πριν από την έναρξη της δεύτερης γενιάς, χωρίς όμως να υπάρχουν αλλαγές στην παλέτα των κινητήρων. Ωστόσο, όλες οι εκδόσεις του μοντέλου υπέστησαν σχετικά εμφανείς αλλαγές στην εξωτερική αισθητική και μικροδιαφορές από το παλαιότερο σαλόνι, αντίστοιχα.

* 
*

Δεύτερη γενιά (2013 - σήμερα)
-----------------------------

Η δεύτερη γενιά του Chery QQ εμφανίστηκε τον Μάρτιο του 2013, με την πρώτη αγορά που κυκλοφόρησε να είναι φυσικά αυτή της Κίνας. Οι διαφορές με την προηγούμενη γενιά είναι ιδιαίτερα εμφανείς, με το μοντέλο δεύτερης γενιάς να έχει λίγο μεγαλύτερες διαστάσεις και ο γενικότερος σχεδιασμός του να είναι πιο σύγχρονος, κάνοντας το όχημα να απευθύνεται σε ακόμα πιο νεανικό ηλικιακά κοινό.

Το σαλόνι ενός DR Zero του 2018.
Το δεύτερης γενιάς QQ σχεδιάστηκε στην Ιταλία από την Torino Design. Όσον αφορά τα μηχανικά του χαρακτηριστικά, ο βενζινοκινητήρας είναι ένας 1.0 λίτρου, συνοδευόμενος με το 5-τάχυτο χειροκίνητο κιβώτιο ταχυτήτων. Μάλιστα από το 2015 το Chery QQ άρχισε να εισάγεται στην Ιταλία από την εταιρεία DR Automobiles, υπό την ονομασία **DR Zero**.

### Δοκιμή πρόσκρουσης

Το καλοκαίρι του 2015, το QQ πέρασε από αξιολόγηση ασφαλείας επιβατών-συνεπιβατών από την Latin NCAP (Πρόγραμμα Αξιολόγησης Νέων Οχημάτων της Λατινικής Αμερικής), με καταστροφικά αποτελέσματα, 0 στα 5 αστέρια, καθώς δεν υπήρχε καν το βασικό σύστημα αερόσακων στη βασική του έκδοση που δοκιμάστηκε.

### Ηλεκτροκίνητη έκδοση

Εκτός από την βενζινοκίνητη έκδοση, το 2014 παρουσιάστηκε το αμιγώς ηλεκτροκίνητο *eQ*, όπου το μοντέλο φέρει έναν ηλεκτροκινητήρα συνοδευόμενο από μια μπαταρία λιθίου. Το eQ διαθέτει το βασικό σύστημα αερόσακων, χωρίς όμως τα συστήματα ABS και EBD. Η αυτονομία του είναι στα 200 χιλιόμετρα και η διάρκεια πλήρους φόρτισης της μπαταρίας σε οικιακή πρίζα με ρεύμα 220 βολτ κυμαίνεται από 8 έως 10 ώρες.

Δείτε επίσης
------------

* Chery

Παραπομπές
----------

1. ↑  «GM charges Chery for alleged mini car piracy». China Daily. 18 Δεκεμβρίου 2004. Ανακτήθηκε στις 26 Μαρτίου 2017.
2. ↑  «Chery QQ3 2017». Autodealer. Αρχειοθετήθηκε από το πρωτότυπο στις 6 Ιουνίου 2017. Ανακτήθηκε στις 1 Απριλίου 2017.
3. ↑  «The ten cheapest cars in the world». Autoblog. 3 Μαρτίου 2008. Ανακτήθηκε στις 1 Απριλίου 2017.
4. ↑  «2207 Chery QQ3 0.8 specs». Carfolio. Ανακτήθηκε στις 1 Απριλίου 2017.
5. ↑  «Chery QQ3 Specs» (PDF). Chery. Αρχειοθετήθηκε από το πρωτότυπο (PDF) στις 16 Μαΐου 2017. Ανακτήθηκε στις 1 Απριλίου 2017.
6. ↑  «New Chery QQ3 Sport listed & priced in China». CarNewsChina.com. 11 Ιανουαρίου 2012. Ανακτήθηκε στις 1 Απριλίου 2017.
7. ↑  «New Chery QQ launched on the Chinese market». CarNewsChina.com. 2 Μαρτίου 2013. Ανακτήθηκε στις 1 Απριλίου 2017.
8. ↑  «Torino Design behind new Chery QQ». WardsAuto. 18 Απριλίου 2013. Ανακτήθηκε στις 1 Απριλίου 2017.
9. ↑  «Model-New QQ». Chery International. Αρχειοθετήθηκε από το πρωτότυπο στις 27 Φεβρουαρίου 2020. Ανακτήθηκε στις 1 Απριλίου 2017.
10. ↑  «Jeep Renegade Achieves Double Five Stars But Chery IQ Disappoints With Zero Stars In Latin NCAP Crash Tests». Global NCAP. 18 Ιουλίου 2015. Αρχειοθετήθηκε από το πρωτότυπο στις 25 Οκτωβρίου 2016. Ανακτήθηκε στις 1 Απριλίου 2017.
11. ↑  «Chery eQ EV (QQ EV)». China Auto Web. Ανακτήθηκε στις 1 Απριλίου 2017.

Εξωτερικοί σύνδεσμοι
--------------------

* Πολυμέσα σχετικά με το θέμα  στο Wikimedia Commons

  


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| π • σ • ε
Μοντέλα Chery |
| --- |
|  |
| Μάρκες | 
* Exeed
* Jaecoo
* Jetour
* Karry
* Omoda
 |
|  |
| Παλαιότερες μάρκες | 
* Riich
 |
|  |
| Μοντέλα | 
* Chery QQ
* Chery A1
* Chery A3
* Chery A5
* Chery A11
* Chery A13
* Chery A15
* Chery Arrizo 3
* Chery Arrizo 5
* Chery Arrizo 7
* Chery Arrizo M7
* Cherry E3
* Cherry E5
* Chery Tiggo
* Chery Tiggo 3
* Chery Tiggo 3x
* Chery Tiggo 5
* Chery Tiggo 5x
* Chery Tiggo 7
* Chery Tiggo 8
* Chery A18
* Chery S22
* Chery Q21
* Chery Q21D
* Chery Q22
* Chery H5
* Chery K50
* Chery K60
* Chery V5
 |

 |